ΠΡΟΚΗΡΥΞΗ FLY IN ΔΙΑΡΚΕΙΑΣ ΠΤΗΣΗΣ
“ALL UP LAST DOWN”

ΠΕΡΙΓΡΑΦΗ
	Το Fly In “All up last down”είναι Τοπικός Αγώνας τηλεκατευθυνόμενων αερομοντέλων με προδιαγραφές όπως αναλύονται παρακάτω, με σκοπό την επίτευξη πτήσης μέγιστης χρονικής διάρκειας χρησιμοποιώντας συγκεκριμένη ποσότητα και ποιότητα καυσίμου που χορηγεί ο οργανωτής σε κάθε διαγωνιζόμενο χωριστά.

ΤΟΠΟΣ ΚΑΙ ΧΡΟΝΟΣ ΔΙΕΞΑΓΩΓΗΣ
	Ο Αγώνας θα γίνει την Κυριακή 2 Οκτωβρίου  στο Μοντελοδρόμιο της Ε.Α.Θ. στην περιοχή της Νέας Ραιδεστού.

ΟΡΓΑΝΩΤΗΣ
	Η Ένωση Αερομοντελιστών Θεσσαλονίκης (Ε.Α.Θ.).

ΔΙΚΑΙΩΜΑ ΚΑΙ ΔΗΛΩΣΕΙΣ ΣΥΜΜΕΤΟΧΗΣ
	Δικαίωμα συμμετοχής έχουν Μέλη Αεραθλητικών Σωματείων που ανήκουν στην ΕΛ.Α.Ο. και είναι ασφαλισμένοι για το τρέχον έτος μέσω της ΕΛ.Α.Ο.	
Η Δήλωση Συμμετοχής γίνεται ατομικά ή ως Σωματείο το αργότερο έως την Τετάρτη 28 Σεπτεμβρίου το βράδυ, στην Γραμματεία της Ε.Α.Θ. στο Email eathclub@gmail.com αναφέροντας Ονοματεπώνυμο, Σωματείο και συχνότητα.
Τηλεφωνικές συμμετοχές δεν θα γίνονται δεκτές. 

ΠΡΟΓΡΑΜΜΑ ΑΓΩΝΑ
09.30πμ άφιξη συμμετεχόντων και ενημέρωση
09:45-10:30πμ Δοκιμές-Προπόνηση
10:45π.μ.Τεχνικός έλεγχος-Εφοδιασμός καυσίμου-Ορισμός σειράς πτήσεων 
11:00π.μ. Έναρξη αγώνα
15:00μ.μ. Πέρας Αγώνα- έκδοση αποτελεσμάτων – απονομές επάθλων.

ΚΑΝΟΝΙΣΜΟΣ ΑΓΩΝΑ/ΟΡΙΣΜΟΙ
	
α) ΠΤΗΣΗ
	Το αερομοντέλο θεωρείται ότι βρίσκεται σε πτήση όταν δεν έχει κανενός είδους επαφή με το έδαφος ή με οτιδήποτε είναι προέκταση αυτού (θάμνοι, κολωνάκια, δένδρα κλπ).
	
β)ΔΙΑΡΚΕΙΑ ΠΤΗΣΗΣ
	Η μέτρηση του χρόνου διάρκειας πτήσης ξεκινά από την χρονική στιγμή που το μοντέλο βρίσκεται σε πτήση και λήγει με την πλήρη επαφή όλων των τροχών στο έδαφος. Ο κριτής χρονομέτρης σημειώνει τον ακριβή χρόνο απογείωσης στο φύλλο αγώνα και τον ακριβή χρόνο προσγείωσης και υπολογίζει την διάρκεια σε πρώτα λεπτά.
	
γ)ΠΡΟΔΙΑΓΡΑΦΕΣ ΜΟΝΤΕΛΩΝ
	Οποιοδήποτε μονοκινητήριο μοντέλο (χαμηλοπτέρυγο, υψιπτέρυγο ή διπλάνο) με μέγιστο  εκπέκτασμα πτέρυγας τα 2,00μ (μετρούμενο σε οριζόντια προβολή), με αποκλειστικό σύστημα πρόωσης κινητήρα εσωτερικής καύσης κυβισμού 6,5cc και άνω για δίχρονους και 10cc και άνω για τετράχρονους
	
δ) ΠΡΟΘΕΣΜΙΑ ΕΚΤΕΛΕΣΗΣ ΠΤΗΣΗΣ
	Ο διαγωνιζόμενος έχει προθεσμία ενός λεπτού από την στιγμή που θα κληθεί για να εκτελέσει την πτήση μέχρι να ξεκινήσει η μέτρηση αυτής. Σε περίπτωση που υπάρχει υπέρβαση της προθεσμίας και δεν ξεκινήσει η πτήση, τότε ο διαγωνιζόμενος έχει εκ νέου την ευκαιρία να απογειωθεί μετά τον τελευταίο κατά σειρά διαγωνιζόμενο. Εάν και πάλι αποτύχει  να απογειωθεί εντός λεπτού, τότε χρεώνεται με ποινή αφαίρεσης δύο λεπτών στον τελικό χρόνο πτήσης εφόσον απογειωθεί, άλλως μηδενίζεται.
	
ε) ΕΓΚΥΡΟΤΗΤΑ ΠΡΟΣΓΕΙΩΣΗΣ
	Η προσγείωση θεωρείται έγκυρη, εφόσον γίνει εντός του διαδρόμου προσγείωσης και εφόσον το μοντέλο είναι σε καλή κατάσταση, δηλαδή μπορεί να απογειωθεί εκ νέου (το σπάσιμο της έλικας δεν υπολογίζεται). Στην περίπτωση μη έγκυρης προσγείωσης, ο διαγωνιζόμενος μηδενίζεται.
	
στ)ΠΟΙΝΕΣ
	Οι ποινές που αποδίδονται στον διαγωνιζόμενο αφαιρούνται από τον συνολικό χρόνο πτήσεως αυτού.

ζ)ΤΕΧΝΙΚΟΣ ΕΛΕΓΧΟΣ
Ο τεχνικός έλεγχος γίνεται από τον Αλυτάρχη, εντός της ζώνης επιτηρούμενης στάθμευσης (ΖΕΣ). ο οποίος και εξετάζει αν τα μοντέλα που συμμετέχουν πληρούν τις προδιαγραφές, με δικαίωμα αποκλεισμού αν αυτές δεν τηρούνται ή αν διαπιστώσει άλλα προβλήματα σε μοντέλο που δύναται να επηρεάσει την ασφάλεια πτήσης των χειριστών ή των θεατών.

η)ΔΟΚΙΜΕΣ/ΔΟΚΙΜΑΣΤΙΚΕΣ ΠΤΗΣΕΙΣ
Θα επιτραπεί η δοκιμαστική λειτουργία των κινητήρων και δοκιμαστικές πτήσεις πριν τον αγώνα, σε χώρο και χρόνο που θα υποδείξει ο Αλυτάρχης. Για τις δοκιμές θα χορηγηθεί ιδίου τύπου καύσιμο με αυτό που θα χορηγηθεί για τον αγώνα.

θ)ΕΦΟΔΙΑΣΜΟΣ ΚΑΥΣΙΜΟΥ/ΔΙΑΔΙΚΑΣΙΑ
Το καύσιμο θα είναι ενιαίου τύπο και κατασκευαστή με ποσοστό νίτρου 15% και θα παρέχεται από τον οργανωτή δωρεάν. Η ποσότητα θα καθοριστεί από  το ν Αλυτάρχη σε σχέση με το πλήθος των διαγωνιζόμενων και θα ανακοινωθεί πριν την έναρξη του εφοδιασμού. Ο εφοδιασμός γίνεται εντός της ΖΕΣ ως εξής:
1.Πιστοποίηση ότι το ντεπόζιτο είναι κενό
2.Εισαγωγή της συγκεκριμένης ποσότητας καυσίμου
Η χρήση του παρεχόμενου καυσίμου και της ποσότητας είναι υποχρεωτική για όλους τους συμμετέχοντες.

ι)ΕΠΙΤΡΟΠΗ ΑΓΩΝΑ
	Η επιτροπή αγώνα αποτελείται από τον Αλυτάρχη, 1 Κριτή-Χρονομέτρη και 2 βοηθούς και συγκροτείται από μέλη της Ε.Α.Θ.

κ)ΣΕΙΡΑ ΕΚΚΙΝΗΣΗΣ/ ΓΚΡΟΥΠ
	Αναλόγως του αριθμού των συμμετοχών, ο Αλυτάρχης θα καθορίσει  με κλήρωση την σειρά εκκίνησης, καθώς και τα γκρουπ (εάν υπάρξουν), φροντίζοντας να μην υπάρχει πρόβλημα με τις συχνότητες.

λ)ΧΡΟΝΟΜΕΤΡΗΣΗ/ΑΠΟΤΕΛΕΣΜΑΤΑ
	Ο Αλυτάρχης ανακοινώνει την εκκίνηση του πρώτου διαγωνιζόμενου στο 1ο γκρουπ και ανά δύο λεπτά των υπολοίπων.
	Η εκκίνηση του επόμενου γκρουπ θα γίνει μετά την προσγείωση του τελευταίου εν πτήση αερομοντέλου του προηγούμενου γκρουπ.
	Ο διαγωνιζόμενος με τον μεγαλύτερο χρόνο πτήσης θα είναι ο 1ος Νικητής, ο αμέσως προηγούμενος μεγαλύτερος χρόνος θα είναι ο 2ος Νικητής και ο αμέσως προηγούμενος μεγαλύτερος χρόνος θα είναι ο 3ος Νικητής.

μ)ΕΝΣΤΑΣΕΙΣ
	Λόγω του φιλικού χαρακτήρα του τοπικού αγώνα δεν θα γίνουν δεκτές ενστάσεις.

ν)ΖΩΝΗ ΕΠΙΤΗΡΟΥΜΕΝΗΣ ΣΤΑΘΜΕΥΣΗΣ
	Η ΖΕΣ αποτελείται από τον χώρο μπροστά από την περίφραξη ασφαλείας ή την επέκταση αυτού που θα σημανθεί με κορδέλα. Όλα τα συμμετέχοντα αερομοντέλα από την στιγμή της άφιξης και σε όλη την διάρκεια του αγώνα παραμένουν στο χώρο αυτό. Μετά την προσγείωση το αερομοντέλο μπορεί να τροχοδρομεί με τον κινητήρα σε λειτουργία μόνο έως την διπλή λευκή γραμμή των τροχόδρομων.

ξ)ΖΩΝΗ ΑΠΟΓΕΙΩΣΗ-ΠΡΟΣΓΕΙΩΣΗΣ
	Ως ζώνη απογείωσης – προσγείωσης ορίζεται αποκλειστικά ο κεντρικός διάδρομος. Προσγείωση εκτός αυτού επισύρει την ποινή του μηδενισμού του αερομοντέλου, εκτός αν εξέλθει αυτού μετά από κανονική προσγείωση.

ο)ΑΠΟΤΕΛΕΣΜΑΤΑ-ΕΠΑΘΛΑ
	Η επεξεργασία των αποτελεσμάτων θα γίνει από την οργανωτική επιτροπή. Θα απονεμηθούν έπαθλα στους 3 πρώτους νικητές και διπλώματα συμμετοχής.

Παράλληλα με τον παρόντα κανονισμό του αγώνα, ισχύει και ο εσωτερικός Κανονισμός Λειτουργίας και Ασφάλειας του Μοντελοδρομίου της Ε.Α.Θ.
